कोहली ने पहली बार अक्टूबर २००२ में दिल्ली अंडर - १५ टीम के लिए २००२-०३ पोली उमरीगर ट्रॉफी में खेले थे। वह उस टूर्नामेंट में अपनी टीम के लिए ३४.४० की औसत से १७२ रन के साथ सबसे अधिक रन बनाने वाले बल्लेबाज रहे थे। वह २००३-०४ पॉली उमरीगर ट्रॉफी के लिए टीम के कप्तान बने और उन्होंने ५ पारियों में ७८ की औसत से ३९० रन बनाए, जिसमें दो शतक और दो अर्द्धशतक शामिल थे। २००४ के उत्तरार्ध में, उन्हें २००३-०४ विजय मर्चेंट ट्रॉफी के लिए दिल्ली की अंडर - १७ टीम में चुना गया। उन्होंने चार मैचों में ११७.५० की औसत से ४७० रन बनाए, जिसमें दो शतक और एक नाबाद २५१ का शीर्ष स्कोर शामिल रहा। दिल्ली अंडर - १७ ने २००४-०५ विजय मर्चेंट ट्रॉफी जीती जिसमें कोहली ७ मैचों में ८४.११ की औसत से ७५७ रन बनाकर दो शतक के साथ सबसे अधिक रन बनाने वाले खिलाड़ी रहे। फरवरी २००६ में, उन्होंने सर्विसेज के खिलाफ दिल्ली के लिए अपने लिस्ट ए क्रिकेट की शुरुआत की, लेकिन उन्हें बल्लेबाजी करने का मौका नहीं मिला।

जुलाई २००६ में, कोहली को इंग्लैंड के दौरे पर भारतीय अंडर-१९ क्रिकेट टीम में चुना गया था। उन्होंने तीन मैचों की टेस्ट सीरीज़ में इंग्लैंड की अंडर-१९ के खिलाफ १०५ और ४९ की औसत से तीन मैचों की एकदिवसीय श्रृंखला में रन बनाए। भारतीय अंडर-१९ टीम ने दोनों सीरीज में जीत हासिल की। दौरे के समापन पर, टीम के कोच लालचंद राजपूत कोहली से बहुत प्रभावित हुए और कहा, "कोहली ने गति और स्पिन दोनों के खिलाफ मजबूत तकनीकी कौशल दिखाया।" सितंबर में, भारत की अंडर-१९ टीम ने पाकिस्तान का दौरा किया। जहां कोहली ने टेस्ट सीरीज में ५८ और एकदिवसीय श्रृंखला में ४१.६६ की औसत से रन बनाए।
कोहली ने नवंबर २००६ में १८ साल की उम्र में तमिलनाडु के खिलाफ दिल्ली के लिए प्रथम श्रेणी क्रिकेट में पदार्पण किया और अपनी पहली पारी में १० रन बनाए। वह दिसंबर में सुर्खियों में आए जब उन्होंने अपने पिता के निधन के बाद कर्नाटक के खिलाफ अपनी टीम के लिए खेलने का फैसला किया और ९० रनों की पारी खेली। आउट होने के बाद वह सीधे पिता के अंतिम संस्कार के लिए चले गए थे। दिल्ली के कप्तान मिथुन मन्हास ने कहा, "यह टीम के लिए एक महान प्रतिबद्धता का कार्य है और उनकी पारी महत्वपूर्ण है," जबकि कोच चेतन चौहान ने कोहली के "रवैये और दृढ़ संकल्प की सराहना की थी।" उनकी माँ ने कहा था कि "विराट में उस दिन के बाद कुछ बदलाव देखे है।" इसके बाद उन्होंने हर मैच को गंभीरता से लिया। उन्होंने उस सीजन में ६ मैचों में ३६.७१ की औसत से कुल २५७ रन बनाए।

अप्रैल २००७ में, उन्होंने ट्वेन्टी २० की शुरुआत की और इंटर स्टेट टी-२० चैम्पियनशिप में ३५.८० की औसत से १७९ रन के साथ अपनी टीम के लिए सबसे अधिक रन बनाने वाले खिलाड़ी रहे। जुलाई-अगस्त २००७ में, भारत की अंडर - १९ टीम ने श्रीलंका का दौरा किया था। उस दौरान श्रीलंका अंडर - १९ और बांग्लादेश अंडर - १९ के खिलाफ त्रिकोणीय श्रृंखला में, कोहली ५ मैचों में १४६ रन के साथ दूसरे सबसे ज्यादा रन बनाने वाले खिलाड़ी रहे थे। इसके बाद हुई दो मैचों की टेस्ट सीरीज़ में उन्होंने १२२ के औसत से २४४ रन बनाए, जिसमें एक शतक और एक अर्धशतक शामिल था।

फरवरी-मार्च २००८ में, कोहली ने मलेशिया में आयोजित २००८ आईसीसी अंडर-१९ क्रिकेट विश्व कप में विजयी भारतीय टीम की कप्तानी की। नंबर ३ पर बल्लेबाजी करते हुए, उन्होंने ६ मैचों में ४७ की औसत से २३५ रन बनाए और टूर्नामेंट में तीसरे सबसे अधिक रन बनाने वाले और टूर्नामेंट में शतक बनाने वाले तीन बल्लेबाजों में से एक के रहे। ग्रुप स्टेज में वेस्टइंडीज अंडर-१९ टीम के खिलाफ (७४ गेंदों में १०० रन की पारी) को ईएसपीएन क्रिकइन्फो "इनिंग ऑफ द टूर्नामेंट" माना था, जिसमें भारत को ५० रनों से जीत मिली और कोहली को मैन ऑफ द मैच चुना गया था। मैच के दौरान कोहली को पैर में चोट आयी थी लेकिन इंग्लैंड के खिलाफ क्वार्टर फाइनल मैच खेलने के लिए तैयार हो गए थे। न्यूजीलैंड के खिलाफ भारत की तीन विकेट से सेमीफाइनल में मिली जीत में भी उनका महत्वपूर्ण योगदान था, जिसमें उन्होंने २७ रन देकर २ विकेट लिए और ४३ रनों की पारी खेली थी और उन्हें मैन ऑफ द मैच से नवाजा गया। उन्होंने फाइनल में दक्षिण अफ्रीका अंडर-१९ के खिलाफ १९ रन बनाए, जिसे भारत ने डकवर्थ लुईस नियम से १२ रनों से जीता था। ईएसपीएन क्रिकइन्फो ने टूर्नामेंट के दौरान गेंदबाजी परिवर्तन करने के लिए उनकी सराहना की।

अंडर १९ विश्व कप के बाद, कोहली को इंडियन प्रीमियर लीग फ्रेंचाइजी रॉयल चैलेंजर्स बैंगलोर द्वारा ३० हजार डॉलर में खरीदा गया था। जून २००८ में, कोहली और उनके अंडर - १९ टीम के साथी, प्रदीप सांगवान और तन्मय श्रीवास्तव को बॉर्डर-गावस्कर छात्रवृत्ति से सम्मानित किया गया। छात्रवृत्ति ने तीन खिलाड़ियों को ब्रिस्बेन में क्रिकेट ऑस्ट्रेलिया के उत्कृष्टता केंद्र में छह सप्ताह तक प्रशिक्षण देने की अनुमति दी। जुलाई २००८ में, उन्हें आईसीसी चैंपियंस ट्रॉफी के लिए भारत की ३० सदस्यीय संभावित टीम में शामिल किया गया, जो सितंबर २००८ में पाकिस्तान में आयोजित की जानी थी। उन्हें ऑस्ट्रेलिया में चार-टीम इमर्जिंग प्लेयर्स टूर्नामेंट के लिए इंडिया इमर्जिंग प्लेयर्स टीम में भी चुना गया था। वह उस टूर्नामेंट में बेहतरीन फॉर्म में थे और छह मैचों में ४१.२० की औसत से २०६ रन बनाए।

व्यक्तिगत जीवन
2018 श्रीलंका का भारत दौरा
घरेलू करियर
२०१४ में भारत का इंग्लैंड दौरा